Un tânăr de 20 de ani din Cluj-Napoca s-a automutilat, după ce a vrut să-și atace fosta iubită cu un cuțit, dar nu a fost lăsat să intre în casă. Bărbatul, care a recurs la un asemenea comportament din gelozie, a fost prins de jandarmi și predat către reprezentanții IPJ Cluj pentru continuarea demersurilor legale.
Luni seara, în urma unui apel la SNUAU 112 privind tulburarea ordinii și liniștii publice, un echipaj de jandarmerie din cadrul Inspectoratului de Jandarmi Judeţean Cluj, aflat în misiune, a fost direcţionat de dispeceratul unităţii spre o stradă din cartierul Mărăşti.
Jandarmii au ajuns imediat la faţa locului, unde femeia care solicitase telefonic sprijinul le-a transmis acestora semnalmentele bărbatului agresiv.
Jandarmii au început căutarea persoanei în jurul blocului și au găsit-o în scurt timp.
Tânărul și-a provocat singur răni cu cițitul pentru că nu i s-a permis accesul în locuința fostei iubite
În urma somațiilor, bărbatului i s-a făcut un control corporal preventiv pentru identificarea unor eventuale arme albe. Asupra acestuia a fost descoperit un cuțit de mici dimensiuni.
Având în vedere că bărbatul prezenta plăgi la nivelul brațului stâng, necesitând îngrijiri medicale, jandarmii clujeni au solicitat o ambulanță prin dispeceratul unităţii.
"Se pare că bărbatul gelos, în vârstă de 20 de ani, a avut un cuțit cu care a lovit ușa fostei partenere și văzând că nu îi deschide, s-a automutilat provocându-și mai multe răni pe corp", au transmis reprezentanții Jandarmeriei.
Până la sosirea ambulanței, jandarmii i-au acordat acestuia primul ajutor.
Jandarmii clujeni au procedat la întocmirea documentelor operative și predarea persoanei lucrătorilor din cadrul I.P.J. Cluj pentru continuarea demersurilor legale.